Suositus: 7 päivänä heinäkuuta 1997 annetun neuvoston asetuksen (EY) N:o 1466/97 9 artiklan 3 kohdan mukainen NEUVOSTON LAUSUNTO Slovakian lähentymisohjelmasta vuosiksi 2004-2007

(Komission esittämä)

PERUSTELUT

Julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta annetussa neuvoston asetuksessa (EY) N:o 1466/97 [1] säädetään, että osallistumattomien jäsenvaltioiden, toisin sanoen jäsenvaltioiden, jotka eivät ole ottaneet yhteistä rahaa käyttöön, on toimitettava neuvostolle ja komissiolle lähentymisohjelmat perustamissopimuksen 99 artiklan mukaisen säännöllisen, monenvälisen valvonnan suorittamiseksi.

[1] EYVL L 209, 2.8.1997. Kaikki asiakirjat, joihin tässä lausunnossa viitataan, on julkaistu seuraavalla Internet-sivulla: http://europa.eu.int/comm/economy_finance/ about/activities/sgp/main_en.htm.

Tämän asetuksen 9 artiklan mukaisesti neuvosto tutkii kutakin lähentymisohjelmaa komission ja perustamissopimuksen 114 artiklassa määrätyn komitean (talous- ja rahoituskomitea) arvioiden perusteella. Komission suosituksen perusteella ja talous- ja rahoituskomiteaa kuultuaan neuvoston on ohjelmaa tarkasteltuaan annettava siitä lausunto. Asetuksen mukaan jäsenvaltioiden on toimitettava vuosittain tarkistetut lähentymisohjelmat, joita myös neuvosto voi tarkastella samaa menettelyä noudattaen.

EU:hun 1. toukokuuta 2004 liittyneisiin kymmeneen maahan sovelletaan poikkeusta eivätkä ne näin ollen osallistu yhteiseen rahaan. Ne sitoutuivat toimittamaan lähentymisohjelmat 15. toukokuuta 2004 mennessä ja ensimmäiset tarkistetut ohjelmat vuoden 2004 loppupuolella.

Slovakian lähentymisohjelma vuosiksi 2004-2007 toimitettiin 14. toukokuuta 2004. Komission yksiköt ovat suorittaneet ohjelman teknisen arvioinnin ottaen huomioon kevään 2004 ennusteet ja noudattaen käytännesääntöjä [2] samoin kuin periaatteita, jotka on vahvistettu finanssipolitiikan koordinoinnin tehostamisesta 27. marraskuuta 2002 annetussa komission tiedonannossa neuvostolle ja Euroopan parlamentille [3]. Arvioinnin tuloksena voidaan todeta seuraavaa:

[2] Talous- ja rahoituskomitean tarkistettu lausunto vakaus- ja lähentymisohjelmien sisällöstä ja muodosta. Ecofin-neuvoston 10.7.2001 hyväksymä 27.6.2001 päivätty asiakirja EFC/ECFIN/404/01 REV. 1.

[3] KOM(2002) 668 lopullinen, 27.11.2002.

Slovakia toimitti ensimmäisen lähentymisohjelmansa 14. toukokuuta 2004. Ohjelma kattaa kauden 2004-2007 ja siinä on lisäksi suuntaa-antavia ennusteita vuoteen 2010 saakka. Asiakirjaan sisältyvät vuoden 2004 talousarvion puitteissa toteutetut toimenpiteet ja se on yhdenmukainen viranomaisten vuosiksi 2005-2007 laatiman yksityiskohtaista monivuotista talousarviokehystä koskevan luonnoksen kanssa. Sen mukaan viranomaiset aikovat ottaa euroon käyttöön viimeistään vuonna 2008 tai 2009.

Ohjelma on erittäin hyvin esitetty ja vastaa pääpiirteissään tietovaatimuksia, jotka tarkistetuissa käytännesäännöissä asetetaan vakaus- ja lähentymisohjelmien sisällölle ja muodolle [4]. Ohjelmassa annetut tiedot ovat monipuolisempia ja johdonmukaisempia kuin liittymistä valmistelevissa talousohjelmissa vuosina 2001-2003 annetut tiedot.

[4] Joitain pieniä poikkeuksia lukuun ottamatta (muutama puuttuva ennuste vuosiksi 2006 ja 2007 ulkoisia oletuksia koskevassa taulukossa ja julkisen kulutuksen esittäminen ainoastaan yhteislukuna [rivit 16 ja 17 yhteensä] taulukossa 2) ohjelmaan liitetyissä käytännesääntöjen mukaisissa taulukoissa ei anneta ainoastaan säännöissä vaadittuja tietoja vaan myös vapaaehtoisia tietoja. Lisäksi ohjelmassa annetaan monenlaisia lisätietoja. Arviot konsolidoidusta menojen suhteesta BKT:hen ja tulojen suhteesta BKT:hen ja niiden erittelyt EKT-95:n luokittelujen mukaan ovat nyt käytettävissä vuodesta 2002 alkaen, mutta sitä edeltävältä ajalta kyseiset suhdeluvut puuttuvat yhä.

Julkisen talouden alijäämä supistui 3,6 prosenttiin suhteessa BKT:hen vuonna 2003 eli se ylitti perustamissopimuksessa asetetun 3 prosentin viitearvon. Komissio aloitti Slovakian osalta liiallisia alijäämiä koskevan menettelyn 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen. Talous- ja rahoituskomitea antoi lausunnon kyseisestä kertomuksesta 25. toukokuuta. Neuvoston odotetaan päättävän 5. heinäkuuta 2004 komission suositusten perusteella, että Slovakialla on liiallinen alijäämä, ja antavan Slovakialle suositukset tämän tilanteen lopettamiseksi.

Ohjelmassa esitetty makrotalouden skenaario on uskottava ja noudattaa laajalti komission ennustetta. Kokonaistuotannon kasvuvauhti kiihtyi tasaisesti 1,5 prosentista vuonna 1999 4,2 prosenttiin vuonna 2003, ja ohjelmassa arvioidaan, että kokonaistuotannon kasvu jatkuu suurin piirtein tällä tasolla vuosina 2004 ja 2005 kotimaisen kysynnän voimistuessa ja ulkoisen kasvun heikentyessä. Ohjelmassa ennustetaan realistisesti kasvun kiihtyvän lähes 5 prosenttiin komission ennusteiden kattaman ajanjakson jälkeen vuosina 2006 ja 2007 (ts. suurin piirtein näiden vuosien mahdollista kasvua koskevien ennusteiden mukaisesti). Kasvua tukee uudelleen vahvistuva vienti, kun ulkomaisiin suoriin sijoituksiin liittyvä vientikapasiteetti otetaan käyttöön. Ohjelmakauden aikana vienti hyötyy odotetusta kasvun piristymisestä Slovakian tärkeimpien kauppakumppanien alueella vuoteen 2005 saakka ja sen jälkeen niiden tasaisen vahvasta kasvusta. Kasvunäkymien mukaisesti ja viimeaikaisten entistä määrätietoisempien työmarkkinauudistusten johdosta työttömyyden odotetaan alenevan asteittain noin 14½ prosenttiin vuoteen 2007 mennessä (vuoden 2003 hieman yli 17 prosentista).

Inflaation odotetaan hidastuvan nopeasti vuoden 2004 jälkeen (alle 3 prosenttiin vuosina 2006 ja 2007), kun säänneltyjen hintojen korotukset supistuvat. Inflaatioennuste on realistinen, jos oletetaan, että kerrannaisvaikutukset rajoitetaan tiukasti torjumalla erityisesti julkisella alalla taaksepäin katsovaa palkan asettelua sen mahdollisesti epäsuotuisien esimerkkivaikutusten vuoksi. Inflaatiotavoite on viitteellinen, ja muuten rahapolitiikassa pyritään vähentämään liiallista vaihtokurssien heilahtelua ja tasapainottamaan vaihtokursseihin kohdistuvat paineet, jotka eivät ole yhdenmukaiset talouden perustekijöiden kanssa. Korkoja on alennettu valuutan vahvuudesta aiheutuvan huolen vuoksi, sillä valuutan arvo on noussut noin 10 prosenttia vuoden 2002 puolivälistä alkaen. Korkojen alentamista on tuettu myös julkisen talouden vakauttamispyrkimyksillä. Ohjelmassa esitetään, että Slovakia osallistuisi ERM II:een vuodesta 2005 tai 2006 alkaen.

Ohjelman tavoitteena on vähentää julkisen talouden alijäämä vuoden 2003 3,6 prosentista 3 prosenttiin suhteessa BKT:hen vuoteen 2007 mennessä Maastrichtin alijäämärajan noudattamiseksi. Sopeutussuunnitelma on lähes kokonaan vuoden 2003 liittymistä valmistelevan talousohjelman mukainen (vuoteen 2006 saakka). Ohjelmassa esitetään seuraavat alijäämää koskevat välitavoitteet: 4,0 prosenttia suhteessa BKT:hen vuonna 2004, 3,9 prosenttia suhteessa BKT:hen vuonna 2005 ja 3,9 prosenttia suhteessa BKT:hen vuonna 2006. Vuoden 2004 alussa tuli voimaan verouudistuskokonaisuus, joka on laaja-alainen mutta jonka odotetaan olevan tulojen kannalta neutraali. Se merkitsee verotaakan siirtymistä suorasta verotuksesta välilliseen verotukseen. Sen perusteella ohjelmakaudella toteutettavan sopeutuksen pohjana ovat muiden kuin korkomenojen 1,5 prosenttiyksikön suuruiset vähennykset suhteessa BKT:hen. Vähennyksiä tukevat suurelta osin erityisesti terveydenhuolto- ja sosiaalialan rakenneuudistukset, joita koskevasta lainsäädännöstä suurin osa on jo annettu ja tullut voimaan.

Voimakkaan kasvun tilanteessa alijäämän arvioitu vain 0,6 prosenttiyksikön vähennys suhteessa BKT:hen neljän vuoden aikana ei näytä kovinkaan kunnianhimoiselta. Se on lisäksi takapainotteinen. Seuraavat mukauttamistekijät on kuitenkin otettava huomioon: ensiksi alijäämän suhteellisen suuri 2,1 prosenttiyksikön vähennys suhteessa BKT:hen vuodesta 2002 vuoteen 2003, mikä johtui osin kertaluonteisista tekijöistä; toiseksi sopeutuksen menopohjainen luonne; kolmanneksi rahastoivan eläkejärjestelmän käyttöönotto vuonna 2005, jolloin sosiaaliturvamaksut suunnataan uudelleen ja julkisen hallinnon tulot vähenevät aluksi ½ prosenttiyksikköä suhteessa BKT:hen vuonna 2005 ja sitten yhden prosenttiyksikön ohjelmakauden loppuun mennessä; ja neljänneksi julkisten investointien lisääntyminen ohjelmakaudella. Sillä edellytyksellä, että menopuolen riskit pysyvät tiukasti hallinnassa, mitä auttaisi sitova keskipitkän aikavälin menokatto, verotulot, jotka ovat mahdollisesti budjetoituja suuremmat vuonna 2004 ja sen jälkeen, tarjoaisivat tervetulleen mahdollisuuden nopeuttaa alijäämän supistamista ohjelmassa esitettyyn verrattuna.

Mahdollisuus nopeuttaa alijäämän vähentämistä on erityisen tärkeä seikka. Sen ansiosta julkisen talouden alijäämä voisi olla alle 3,0 prosenttia suhteessa BKT:hen vuonna 2007, mutta se loisi myös perustan ohjelmassa esitetyn toisen päätavoitteen saavuttamiselle eli vuosikymmenen loppuun mennessä lähellä tasapainoa olevalle tai ylijäämäiselle julkisen talouden rahoitusasemalle. Lisäksi olisi mahdollista saavuttaa riittävä varmuusmarginaali sen varmistamiseksi, ettei ylijäämä ylitä perustamissopimuksessa asetettua 3 prosentin viitearvoa suhteessa BKT:hen normaaleissa taloussuhdanteiden vaihteluissa. Alijäämän vähentämisen nopeuttaminen tilaisuuden tullen muodostaisi myös turvan mahdollisia kielteisiä riskejä vastaan. Vaikka vuotta 2004 koskevat riskit kallistuvat hieman positiiviseen suuntaan, koko ohjelmakauden riskit näyttävät laajasti tarkasteltuina olevan tasapainossa. Suurimmat kielteiset riskit näyttävät keskittyvän menopuolelle. Niitä ovat erityisesti suunnitellun terveydenhuoltouudistuksen viivästyminen ja julkisen alan rationalisoinnin puute.

Viranomaisten rakenneuudistussuunnitelma, jota koskevasta lainsäädännöstä suurin osa on jo annettu ja tullut voimaan, parantaa julkisen talouden tilaa sekä tulopuolella (verouudistuskokonaisuus) että menopuolella (erityisesti terveydenhuolto ja sosiaaliturva) ja todennäköisesti lisää kasvua erityisesti vahvistamalla työnteon kannustimia (esimerkiksi kohdistamalla paremmin tulonsiirtoja) ja edistämällä uusien työpaikkojen luomista.

Ohjelman mukaan velan suhde BKT:hen kasvaa vuosina 2003-2005 2½ prosenttiyksikköä 46,4 prosenttiin suurin piirtein komission ennusteen mukaisesti. Tämän jälkeen velka alenee 45,5 prosenttiin vuoteen 2007 mennessä. Virta-varanto-korjauserien rooli velan määrän kehityksessä on vähentynyt merkittävästi verrattuna ennen vuotta 2003 vallinneeseen tilanteeseen, jolloin sen merkitys oli suuri yksityistämisen ja muiden poikkeuksellisten tekijöiden vuoksi. Vuosi 2004 on huomattava poikkeus ensi sijassa siksi, että suoriteperusteinen alijäämä on maksuperusteista alijäämää pienempi.

Pitkän aikavälin kestävyyden osalta ohjelman ennusteiden toteutuminen riippuu julkisen talouden vakauttamistavoitteiden tiukasta noudattamisesta (johtaen lähellä tasapainoa olevaan tai ylijäämäiseen julkisen talouden rahoitusasemaan vuoteen 2010 mennessä), suunnitellun politiikan täydellisestä toteuttamisesta (mukaan luettuna eläkeiän lisäkorotukset ohjelmakauden jälkeen) ja väestöä koskevista oletuksista, erityisesti mahdollisesti liian optimistisesta syntyvyysennusteesta. Näiden edellytysten täyttyessä Slovakia olisi ennusteiden mukaan suhteellisen hyvässä asemassa kattaakseen väestön vanhenemisesta aiheutuvat budjettikustannukset. Lukuun ottamatta eräitä muita riskejä, joita saattaa tulle esille pitkällä aikavälillä, näitä ennusteita koskevat tärkeimmät riskit johtuvat uudistusten toteuttamatta jäämisestä tai toteuttamisen viivästymisestä tai jo toteutettujen uudistusten peruuttamisesta.

Taulukko: Keskeisten makrotaloutta ja julkista taloutta koskevien ennusteiden vertailu

>TAULUKON PAIKKA>

Tämän arvion perusteella komissio on hyväksynyt oheisen suosituksen neuvoston lausunnoksi Slovakian lähentymisohjelmasta ja esittää sen edelleen neuvostolle.

Suositus: 7 päivänä heinäkuuta 1997 annetun neuvoston asetuksen (EY) N:o 1466/97 9 artiklan 3 kohdan mukainen NEUVOSTON LAUSUNTO Slovakian lähentymisohjelmasta vuosiksi 2004-2007

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 [5] ja erityisesti sen 9 artiklan 3 kohdan,

[5] EYVL L 209, 2.8.1997, s. 1. Asiakirjat, joihin tässä lausunnossa viitataan, on julkaistu seuraavalla Internet-sivulla: http://europa.eu.int/comm/economy_finance/ about/activities/sgp/main_en.htm.

ottaa huomioon komission suosituksen,

on kuullut talous- ja rahoituskomiteaa,

ON ANTANUT SEURAAVAN LAUSUNNON:

Neuvosto tarkasteli [5 päivänä heinäkuuta 2004] Slovakian lähentymisohjelmaa, joka kattaa kauden 2004-2007 ja jossa on lisäksi suuntaa-antavia ennusteita vuoteen 2010 saakka. Ohjelma noudattaa suurelta osin vakaus- ja lähentymisohjelmien sisältöä ja muotoa koskevien tarkistettujen käytännesääntöjen tietovaatimuksia.

Ohjelman perustana olevan finanssipoliittisen strategian tavoitteena on supistaa julkisen talouden alijäämä vuoden 2003 3,6 prosentista 3 prosenttiin suhteessa BKT:hen vuoteen 2007 mennessä Maastrichtissa asetetun alijäämärajan noudattamiseksi. Ohjelmassa asetetaan seuraavat alijäämää koskevat välitavoitteet: 4,0 prosenttia suhteessa BKT:hen vuonna 2004, 3,9 prosenttia suhteessa BKT:hen vuonna 2005 ja 3,9 prosenttia suhteessa BKT:hen vuonna 2006. Alijäämän odotetaan vähenevän ensi sijassa vuonna 2007. Ohjelman mukaan sopeutus perustuu muiden kuin korkomenojen 1,5 prosenttiyksikön vähennyksiin suhteessa BKT:hen. Vähennyksiä tukevat suurelta osin erityisesti terveydenhuolto- ja sosiaalialan rakenneuudistukset. Suurin osa näitä uudistuksia koskevasta lainsäädännöstä on jo annettu ja tullut voimaan. Menopuolen uudistukset pohjautuvat laaja-alaiseen mutta todennäköisesti tulojen kannalta neutraaliin verouudistuskokonaisuuteen (voimassa vuoden 2004 alusta); verouudistukset merkitsevät itse asiassa verotaakan siirtymistä suorasta verotuksesta välilliseen verotukseen. Vuonna 2005 otetaan käyttöön rahastoiva eläkejärjestelmä, jonka johdosta julkisen talouden tulot vähenevät. Vähennys on aluksi noin ½ prosenttiyksikköä suhteessa BKT:hen vuonna 2005 ja nousee 1 prosenttiyksikköön suhteessa BKT:hen ohjelmakauden loppuun mennessä.

Saatavilla olevien tietojen perusteella ohjelman perustana oleva makrotalouden skenaario näyttää heijastavan uskottavia kasvuoletuksia, ts. kasvu on hieman yli 4 prosenttia vuosina 2004 ja 2005 ja kiihtyy lähes 5 prosenttiin vuosina 2006 ja 2007 viennin vahvistuessa edelleen, kun ulkomaisten suorien sijoitusten johdosta lisääntynyt vientikapasiteetti otetaan käyttöön. Työttömyyden odotettu väheneminen vaatii jatkuvaa aktiivista toimintaa, joka kohdistuu työvoimamarkkinoiden syvälle juurtuneisiin rakenteellisiin ongelmiin, sillä Slovakian työttömyysaste on vielä erittäin korkea. Jos kerrannaisvaikutukset pystytään rajoittamaan tiukasti, inflaatio saattaa hidastua tavoitteen mukaisesti nopeasti vuoden 2004 jälkeen, kun säänneltyjen hintojen sopeutukset ja välilliset veronkorotukset vähenevät. Aikaisemman inflaatiokehityksen ei saisi antaa ohjata varsinkaan palkkojen kehitystä, julkinen sektori mukaan luettuna.

Ohjelman mukaan julkisen talouden alijäämä supistuu 3 prosentin viitearvoon suhteessa BKT:hen vuonna 2007 ja vähenee edelleen sen jälkeen. Kun otetaan huomioon oletus Slovakian talouden erittäin vahvasta kasvusta, alijäämän supistamisen määrä ja supistamissuunnitelma eivät näytä kovin kunnianhimoisilta. Seuraavat mukauttamistekijät on kuitenkin otettava huomioon: muiden kuin korkomenojen suunniteltu vähentäminen, tulojen väheneminen eläkeuudistuksen johdosta ja osittain ainutkertainen sopeutus vuonna 2003. Ohjelman finanssipoliittinen viritys näyttää riittävältä, jotta alijäämä vähenee 3 prosentin raja-arvoon suhteessa BKT:hen ohjelmakauden loppuun mennessä. Julkista taloutta koskeviin ennusteisiin liittyvät riskit näyttävät laajasti tarkasteltuina olevan tasapainossa ohjelmakauden aikana. Ne kallistuvat positiiviseen suuntaan vuonna 2004, jolloin alijäämän ennustetaan lisääntyvän hieman. Kielteiset riskit näyttävät keskittyvän menopuolelle. Niitä ovat ensi sijassa suunniteltujen terveydenhuoltouudistusten viivästyminen ja julkisen alan lisärationalisoinnin puute. Alijäämätavoitteiden saavuttaminen riippuu hallituksen kyvystä hallita muita kuin korkomenoja. Tätä auttaisi sitova keskipitkän aikavälin menokatto. Alijäämän supistamista olisi nopeutettava hyödyntämällä siihen tarjoutuvia mahdollisuuksia, erityisesti suunniteltua mahdollisesti suurempia verotuloja. Sen lisäksi, että näin lisättäisiin todennäköisyyttä saattaa alijäämä alle 3 prosentin suhteessa BKT:hen vuonna 2007, se loisi perustan saavuttaa ohjelmassa esitetty toinen julkisen talouden päätavoite eli lähellä tasapainoa oleva tai ylijäämäinen julkisen talouden rahoitusasema ohjelmassa esitettyä vuotta 2010 aikaisemmin. Lisäksi voitaisiin luoda riittävä varmuusmarginaali sen varmistamiseksi, ettei ylijäämä ylitä perustamissopimuksessa asetettua 3 prosentin viitearvoa suhteessa BKT:hen normaaleissa taloussuhdanteiden vaihteluissa. Se tarjoaisi myös paremman perustan mahdollisten suurten pääomavirtojen käsittelemiseksi.

Ohjelman mukaan velan suhde BKT:hen kasvaa vuosina 2003-2005 2½ prosenttiyksikköä 46,4 prosenttiin ja laskee sitten 45,5 prosenttiin vuoteen 2007 mennessä. Slovakia näyttää olevan suhteellisen hyvässä asemassa kattaakseen väestön vanhenemisesta aiheutuvat budjettikustannukset. Pitkän aikavälin kestävyyden edellytyksenä on julkisen talouden vakauttamistavoitteiden tiukka noudattaminen ja suunnitellun politiikan toteuttaminen kokonaan. Ohjelman väestöennusteet saattavat olla erityisesti syntyvyyden osalta optimisia. Pitkän aikavälin kestävyyden suurimmat riskit johtuvat uudistusten toteuttamatta jäämisestä tai toteuttamisen viivästymisestä tai jo toteutettujen uudistusten peruuttamisesta.

****

Neuvosto päätti [5 päivänä heinäkuuta 2004] komission suositusten perusteella, että Slovakialla on perustamissopimuksen 104 artiklan 6 kohdan mukainen liiallinen alijäämä, ja antoi 104 artiklan 7 kohdan nojalla Slovakialle suosituksia tämän tilanteen lopettamiseksi. Suosituksissa neuvosto esittää politiikkaa koskevat neuvonsa.

Slovakian lähentymisohjelman tärkeimmät ennusteet

>TAULUKON PAIKKA>